ro gl de gl gl gl ceb gl ceb en ceb gl gl gl zh gl gl gl en gl gl lt gl gl gl gl gl gl gl gl gl gl gl ceb gl ceb zh ceb gl ceb gl ceb gl gl ceb gl ceb en ceb gl
1) Cal é a orixe do idioma galego?
O idioma galego deriva do latín falado no noroeste da Hispania. Como idioma neolatino, forma familia co castelán, o catalán, o francés, o italiano e as outras linguas romances. É un idioma moi estreitamente emparentado co portugués, co cal ten unha historia practicamente común ata a metade do século XIV. A pesar dunha deriva histórica diverxente desde a idade media, aínda hoxe galego e portugués son mutuamente comprensibles case sen esforzo.
2) Onde se fala o galego e canta xente o fala?
O galego fálase na Comunidade Autónoma de Galicia (España), situada no noroeste da Península Ibérica, e nas comarcas limítrofes de Asturias, León e Zamora. Tamén é falado por comunidades de inmigrantes en América Latina (sobre todo en Arxentina e Uruguai), Europa (especialmente en Alemaña, Suíza e Francia) e España (Cataluña, Madrid e País Vasco, fundamentalmente). En total, fálano arredor de dous millóns e medio de falantes, dos cales aproximadamente dous millóns téñeno como primeira lingua e úsano correntemente na súa vida diaria. Galicia ten na actualidade arredor de 2.700.000 habitantes.
3) Cal é a situación actual do idioma galego?
En Galicia fálanse dúas linguas, o galego (propia do país) e o castelán (xeral de España). Historicamente, o castelán foi a lingua dominante, social e culturalmente, mentres que o galego se viu marxinado. Na actualidade, o galego ten recoñecido o status de lingua oficial de Galicia (tamén o castelán o é), e está introducido no sistema educativo, nos medios de comunicación de masas e na vida pública. A maioría dos habitantes de Galicia teñen o galego como lingua inicial. Tamén é a máis usada na vida cotiá. Con todo, actualmente constátase un alarmante retroceso no uso do galego entre a poboación menor de 15 anos.
4) Cal é o nivel de desenvolvemento da lingua galega?
Cun brillante pasado literario na Idade Media, o galego quedou reducido a lingua falada durante séculos. No século XIX comezou un brillante cultivo poético, antes da metade do século XX desenvolveuse unha importante produción literaria, e nas últimas décadas pulou unha importante industria editorial (cun promedio de 1.300 títulos novos en galego cada ano), e tamén audiovisual. O galego tamén ten unha notable presenza na rede.
5) Onde se estuda o idioma galego?
O estudo da lingua e a literatura galega é obrigatorio en Galicia en todos os niveis educativos pre-universitarios. As tres universidades galegas (A Coruña, Santiago e Vigo) ofrecen estudos de lingua e literatura galegas a nivel superior. Nalgunhas universidades europeas e americanas tamén existen cátedras ou seminarios de estudos galegos.